Mariann Fischer Boel (V), 2003-02-25:
Diskussionen af det såkaldte kørekort til fødevarebutikker har jo allerede været ført to gange her i Folketingssalen under den tidligere regering, nemlig i december 1998 og i januar 2000.
I begge tilfælde er forslagene blevet fremsat af Dansk Folkeparti, og begge gange har et bredt flertal af Folketingets partier afvist at indføre sådan en ordning.
Socialdemokratiets tidligere fødevareminister hr. Henrik Dam Kristensen har begge gange i stærke vendinger afvist forslagene.
Og fru Ritt Bjerregaard har senest i efteråret 2001 i et brev til bl.a. HORESTA, Forbrugerrådet og Restaurations- og Bryggeriarbejdernes Forbund klart afvist en sådan ordning.
Besvarelsen er i øvrigt dateret den 1. november 2001, altså den dag, valget blev udskrevet, og besvarelsen foreligger på vegne af erhvervsministeren, justitsministeren og by- og boligministeren.
Derfor må jeg indrømme, at jeg er noget uforstående over for, at Socialdemokratiet nu fremsætter forslag om indførelse af et sådant »kørekort« til fødevarevirksomheder.
Jeg vil også godt have lejlighed til at repetere det tidligere regeringspartis holdning.
Som fødevareminister udtalte hr. Henrik Dam Kristensen den 11. december 1998 her fra talerstolen: »Kontrol og opfølgning af kravet om »kørekort« vil medføre, at Levnedsmiddelkontrollen må flytte ressourcer fra håndhævelse af mere betydningsfulde bestemmelser i fødevarelovgivningen over til et formkrav, der i det store og hele ikke har nogen betydning.« Den 27. januar 2000 sagde hr. Henrik Dam Kristensen endvidere: »Lad mig med det samme slå fast, at jeg ikke har ændret holdning, siden vi sidst drøftede spørgsmålet.
Det er fortsat min opfattelse, at med de gældende regler og den vifte af sanktionsmuligheder, de indeholder, er der mulighed for at gøre en målrettet indsats imod det, man kan kalde problemforretninger.« Hvad er så begrundelsen for den kovending, som jeg opfatter, Socialdemokratiet har taget i den her sag? Forslagsstilleren anfører, at behovet for en ordning er begrundet i, at der sker for mange overtrædelser af lovgivningen, og et væsentligt element i forslaget er, at der skal være mulighed for, at man kan fratage erhvervskortet, hvis ejeren groft overtræder reglerne. Den nuværende regering står imidlertid fast på den holdning, som vi gav udtryk for under behandlingerne i både 1998 og i år 2000, og jeg vil godt gentage nogle af de mange argumenter, der fortsat er for at afvise indførelsen af det her »kørekort«.
En ordning vil jo ikke kunne bidrage til en faktisk løsning af problemerne.
Det gælder særlig i relation til skatte- og momsunddragelserne og overtrædelse af fødevarelovgivningen, idet der jo allerede er eksisterende lovgivning, og lovgivningen rummer i virkeligheden de fornødne kontrol- og sanktionsmuligheder.
Der er heller ikke nogen tvivl om, at en ordning ville virke som en hæmsko for etablering af nye virksomheder og påføre virksomhederne unødige administrative og økonomiske byrder.
Det kan også forringe den positive betydning, som etableringen af mindre virksomheder jo uomtvisteligt har for integrationen.
En ordning ville også kunne give problemer i forhold til retssikkerheden, og det er selvfølgelig relevant i forhold
til spørgsmålet om at fratage personer muligheden for at drive virksomhed, hvor vi allerede i dag efter fødevareloven har mulighed for at lukke virksomheden
Der er heller ikke nogen tvivl om, at en ordning ville medføre overflødig offentlig administration og også væsentligt stigende udgifter for virksomhederne.
Et grundliggende princip i dansk erhvervsregulering er tilstedeværelse af næringsfrihed.
Derfor bør det altid overvejes, hvad hensigten med at indføre en ny autorisationsordning er, og det bør naturligvis også grundigt overvejes, om indførelsen af en sådan ordning står i et fornuftigt forhold til den bagvedliggende hensigt.
I det her tilfælde er det problemer med overholdelse med lovgivningen.
Jeg vil godt bede alle partierne om at have det i erindring i forbindelse med debatten i dag, hvor regeringens holdning naturligvis må være at afvise det fremsatte forslag.